Fir-Renju Unit feġġew id-dubji dwar il-vot li jmiss (fil-Parlament) dwar il-ftehim tal-Brexit li kien intlaħaq xi xhur ilu bejn il-Prim Ministru Theresa May u l-Unjoni Ewropea. Dan meta hemm possibbiltà li l-vot ma jsirx, din il-ġimgħa, dment li ma jkollux ‘l-appoġġ sinifikanti’ tad-deputati Konservattivi ( fil-Gvern) u speċjalment min-naħa tal-Partit DUP tal-Irlanda ta’ Fuq li hu alleat politiku ta’ May. Il-pjan ta’ Theresa May dwar il-ħruġ tar-Renju Unit mill-UE mistenni jgħaddi minn tielet vot, fil-jiem li jmiss, iżda l-Ministru tal-Finanzi, Philip Hammond, qed jgħid li dan il-pjan għandu jitressaq biss lid-deputati fil-House of Commons ‘f’sitwazzjoni fejn ikun hemm biżżejjed appoġġ minn fost il-kollegi ( deputati) u d-DUP’. Intant, Hammond mhux jeskludi forma ta’ arranġament finanzjarju għall-Irlanda ta’ Fuq f’każ li d-DUP – li għandu għaxar deputati fil-House of Commons – jappoġġja dan il-ftehim. Fl-istess ħin, l-indikazzjonijiet, fi kliem il-Ministru tal-Finanzi, huma li l-appoġġ fil-Parlament għall-ftehim ta’ May għadu mhux dak mixtieq u li ‘qed jirranka l-impenn biex jintlaħaq it-tragward’. Sadanittant, it-tluq ippjanat tar-Renju Unit mill-Unjoni Ewropea qed jidher aktar li se jkun pospost għal wara d-29 ta’ Marzu, li kienet id-data ppjanata oriġinarjament. Dan anki f’każ li d-deputati fil-House of Commons ta’ Londra jappoġġjaw il-ftehim ta’ Theresa May għall-Brexit waqt il-vot li jmiss Philip Hammond spjega, hawnhekk, li llum sar ‘fiżikament impossibbli’ għar-Renju Unit biex iżomm mad- deadline oriġinali għall-Brexit u li jinħtieġ bilfors dewmien għall-proċess biex tkun tista’ tgħaddi l-leġislazzjoni relatata. Wara l-aħħar sensiela ta’ voti dwar il-Brexit li saru l-ġimgħa l-oħra, f’Londra, il-Prim Ministru May, issa, qed titlob lid-deputati parlamentari biex ‘jidħlu f’kompromess onorabbli’ fir-rigward tal-ftehim li hi kienet laħqet  mal-UE. F’artiklu li kitbet għal The Sunday Telegraph ta’ Londra, Theresa May qalet li n-nuqqas tal-appoġġ għall-ftehim għandu jfisser li ‘ir-Renju Unit mhux se joħroġ mill-UE għal ħafna xhur’ u fejn hi ma eskludietx għal sitwazzjoni ‘fejn il-Brexit ma jsir qatt’.